যান্ত্রিক ত্রুটি? না কি ষড়যন্ত্র? তদন্তের কেন্দ্রে এখন এক চিকিত্সক, এক কংগ্রেসনেতা এবং একটি ‘উইন্ডো এসি’! সঙ্গে ওই যন্ত্র চালানোর তামার তার, সুইচবোর্ড-সহ বৈদ্যুতিক সরঞ্জাম সম্পর্কে খোঁজ। কেউ বলছেন শর্ট সার্কিট। কেউ ষড়যন্ত্র। মুর্শিদাবাদ মেডিক্যাল কলেজ হাসপাতালে শনিবারের অগ্নিকাণ্ডের ঘটনায় রবিবার দিনভর জেরার পর গ্রেফতার করা হয়েছে স্থানীয় কংগ্রেসনেতা তথা বহরমপুর পুরসভার কর্মী অমল গুপ্তকে। 
হাসপাতালের চিকিত্সকদের একাংশের মতে, একটানা তিনদিন ধরে চলেছে জরুরি বিভাগের দোতলার ভিআইপি কেবিনের (রাষ্ট্রপতির সফরের জন্য ওই কেবিন তৈরি রাখা হয়েছিল) বাতানুকূল যন্ত্রটি। হাসপাতালের এক চিকিত্সক শুক্রবার রাতে ওই কেবিনে ছিলেন। ঘটনার দিন সকালে তিনি ঘর ছেড়ে বেরিয়ে গিয়েছিলেন। তারপরেও নাকি যন্ত্রটি চালু ছিল। 
রবিবার ওই চিকিৎসকরে বেশ কিছুক্ষণ জিজ্ঞাসাবাদ করেছেন সিআইডি কর্তারা। হাসপাতাল সূত্রের খবর, ওই ঘরে ছিলেন বলে সংশ্লিষ্ট চিকিৎসক স্বীকার করে নিয়েছেন। তবে বাতানুকূল যন্ত্রটি বন্ধ না-করেই তিনি ওই কেবিন ছেড়েছিলেন কি না, সে বিষয়ে স্পষ্ট কিছু জানা যায়নি। এদিন সকাল ১১টা নাগাদ হাসপাতালের অধ্যক্ষের ঘরে সিআইডি কর্তারা ডেকে পাঠান সংশ্লিষ্ট চিকিত্সককে। বেশ কিছুক্ষণ পর ওই চিকিত্সক বেরিয়ে যান প্রশাসনিক ভবন ছেড়ে। পরে অবশ্য তাঁর আর খোঁজ মেলেনি। রাত পর্যন্ত তাঁর ফোনে যোগাযোগ করাও সম্ভব হয়নি। 
পূর্ত দফতরের বিদ্যুৎ সংক্রান্ত এক বিশেষজ্ঞ জানান, একটি উইন্ডো এসি টানা তিনদিন চললে তা থেকে আগুন লাগার সমূহ সম্ভাবনা রয়েছে। ২৪ ঘণ্টা একটানা চালু থাকলেই যন্ত্রটি গরম হয়ে অগ্নিকাণ্ড ঘটা অস্বাভাবিক নয়। তবে দুর্ঘটনা এড়ানোর জন্য সাধারণত বাতানুকূল যন্ত্রের সঙ্গে ‘স্টার্টার’ বলে একটি ছোট যন্ত্র লাগানো থাকে। বিদ্যুৎ সংক্রান্ত কোনও সমস্যা তৈরি হলে ওই যন্ত্রটি নিজে থেকেই বিদ্যুৎ সংযোগ বিচ্ছিন্ন করে দেয়।২৫ অ্যাম্পিয়ারের প্লাগ, ১.৫ স্কোয়্যার মিলিমিটার ‘আর্থিং’ তার ব্যবহার করা হয়। সরকারি প্রতিষ্ঠানে বাতানুকূল যন্ত্রের নিয়মিত দেখভাল হয় না বলে সবসময়েই ‘ফোর স্কোয়্যার’ মিলিমিটার তার দিয়ে যাবতীয় অয়্যারিংয়ের কাজ করা হয়। ওই বিশেষজ্ঞের মতে, এক্ষেত্রে খুঁজে দেখা উচিত কোন মানের তার ব্যবহার করা হয়েছিল। আদৌ কোনও ‘স্টার্টার’ ছিল কি না। 

মুর্শিদাবাদের হাসপাতালে এসি মেশিন।  —নিজস্ব চিত্র

এক হাসপাতাল কর্তা এদিন সটানই বলেছেন, ‘‘খারাপ তার দিয়ে অয়্যারিং করার জন্যই এই বিপর্যয়।’’ তাঁর মতে, একটি উইন্ডো এসি মেশিন চালানোর জন্য ‘প্রয়োজনীয়’ মান বজায় রাখা হয়নি। রক্ষণাবেক্ষণও করা হয়নি। সে কারণেই আগুন লেগে থাকতে পারে। হাসপাতালের বৈদ্যুতিক বিষয়ের কাজে যুক্ত এক কর্মীও বলেন, ‘‘এসি’র জন্য প্রয়োজনীয় স্টার্টার ছিল না।’’ তাঁর মতে, অনেক সময়ই ওই বাতানুকূল যন্ত্রটি একটানা দু’দিন চালু থাকে। বিশেষজ্ঞদের মতে অবশ্য এখন বোঝা কঠিন যে, যন্ত্রটি কতক্ষণ চালু ছিল বা বাইরে থেকে কোনওভাবে যন্ত্রটির আউটডোর ইউনিটে কোনও ক্ষতি করা হয়েছিল কি না। ফরেন্সিক বিভাগের সদস্যেরা এদিন ভিআইপি কেবিনের ভিতর থেকে বৈদ্যুতিন যন্ত্রাংশের অংশ সংগ্রহ করেছেন। 
শনিবার ঘটনার দিন প্রথমে অগ্নিকাণ্ড সম্পর্কে মুখ খুলে দমকলকর্তা শঙ্কর সান্যাল শর্ট সার্কিটকে দায়ী করেছিলেন। সেদিন দুপুরেই অবশ্য নবান্ন সূত্রে ‘ষড়যন্ত্রে’র আভাস দেওয়া হয়। পরে তা স্পষ্ট করেন দমকলমন্ত্রী শোভন চট্টোপাধ্যায় এবং মুখ্যমন্ত্রী মমতা বন্দ্যোপাধ্যায়ের নিযুক্ত ‘মাল্টিডিসিপ্লিনারি এক্সপার্ট গ্রুপে’র চেয়ারম্যান চন্দ্রিমা ভট্টাচার্য। এদিনও চন্দ্রিমা বলেন, ‘‘এটি দুর্ঘটনা নয়। অন্য কোনও বিষয় আছে।’’ 
রাতে এডিজি সিআইডি রাজেশ কুমার বলেন, ‘‘অধ্যক্ষের অভিযোগের ভিত্তিতে তদন্ত করছি। বহরমপুর থানাতেও অভিযোগ দায়ের হয়েছে। কোনও কিছুই উ়ড়িয়ে দেওয়া হচ্ছে না।’’ সিআইডি সূত্রের খবর, হাসপাতালের অধ্যক্ষ অজয়কুমার দে এদিন তাঁর দফতরে জিজ্ঞাসাবাদ চলাকালীন একাধিকবার দাবি করেছেন, অগ্নিকাণ্ড ‘ঘটানো হয়েছে’!